作者：刘克庄
词牌/韵律：贺新郎

paragraphs: 宿雨轻飘洒。
少年时、追欢记节，同人于野。
老去登临无脚力，徙倚屋东篱榭。
但极目、海山如画。
千古惟传吹帽汉，大将军、野马尘埃也。
须彩笔，为陶写。
鹤归旧里空悲咤。
叹原头、累累高冢，洛英凋谢。
留得香山病居士，却入渔翁保社。
怅谁伴、先生情话。
樽有葡萄簪有菊，西凉州、不似东篱下。
休唤醒，利名者。